UBE พุ่ง 6% โบรกฯชูเป้า 3.20 บ. ชี้ผลงาน Q4 เด่น อานิสงส์ยอดขายเอทานอลเพิ่ม
UBE บวก 6% โบรกฯชี้ผลงานไตรมาส 4 เด่น รับคลายล็อกดาวน์ประเทศ หนุนยอดขายเอทานอลเพิ่มขึ้น และคาดเศรษฐกิจโลกฟื้นหนุนยอดส่งออกแป้งมันสำปะหลัง แนะ “เก็งกำไร” ราคาเป้าหมาย 3.20 บ.
22 พ.ย. 2564

ผู้สื่อข่าวรายงานว่าวันนี้ (22 พ.ย. 2564) ราคาหุ้นบริษัท อุบล ไบโอ เอทานอล จำกัด (มหาชน) หรือ UBE ณ เวลา 14:57 น. อยู่ที่ระดับ 2.24 บาท เพิ่มขึ้น 0.12 บาท หรือ 5.66% โดยทำจุดสูงสุดที่ 2.26 บาท และทำจุดต่ำสุดที่ 2.14 บาท ด้วยมูลค่าการซื้อขาย 389.13 ล้านบาท

บล.เคจีไอ (ประเทศไทย) ระบุในบทวิเคราะห์ฯ แนะ “เก็งกำไร” ราคาเป้าหมาย 3.20 บาท โดยประเมินแนวโน้มผลการดำเนินงานไตรมาส 4/2564 จะดีขึ้นจากไตรมาสก่อน หลังจากการคลายล็อกดาวน์ประเทศ คาดจะทำให้ยอดขายเอทานอลเพิ่มขึ้น (การเดินทางโดยรถยนต์ฟื้นตัว) ขณะที่คาดการฟื้นตัวของเศรษฐกิจโลกโดยเฉพาะสหรัฐฯและยุโรป จะหนุนยอดส่งออกแป้งมันสำปะหลัง พร้อมประเมินกำไรปี 2565 เติบโตเพิ่มขึ้น 86% จากงวดเดียวกันของปีก่อน เป็น 543 ล้านบาท และจะทำให้ Forward PE ลดลงเป็น +/-15 เท่า (จาก Forward PE ปีนี้ที่ +/-29 เท่า)
ทั้งนี้พร้อมประเมินแนวรับ 2.10 บาท แนวต้าน 2.20 บาท หากผ่านแนวต้านนี้ได้ประเมินมีโอกาสทดสอบแนวต้านถัดไป 2.40 บาท (Stop loss 2.0 บาท)
อนึ่ง UBE ใช้เกณฑ์ Cash Balance ในช่วงวันที่ 11 ต.ค. – 19 พ.ย. 2564